Kolisi gekap oor rassekwota-uitlatingsBeauty Dlulane, voorsitter van die portefeuljekomitee oor sport en rekreasie. Foto: www.parliament.gov.za. ’n Paar dae ná die Springbokkaptein, Siya Kolisi, hom oor rassekwotas in sport uitgespreek het, het die regering sy uitlatings as “betreurenswaardig” bestempel. Kolisi het aan ŉ Japannese nuusagentskap gesê oudpresident Nelson Mandela sou waarskynlik nie met rassekwotas in sport saamgestem het nie. Beauty Dlulane, voorsitter van die parlementêre portefeuljekomitee oor sport, het gesê transformasie is noodsaaklik in Suid-Afrika. “Kwotas in sportkodes wat nie genoegsaam getransformeer is nie – veral rugby op nasionale vlak – is ’n manier om transformasie toe te pas. As sommige sektore sloer om deel te word van die nuwe Suid-Afrika – soos wat ons in rugby en krieket op nasionale vlak sien – dan ondersteun die komitee die gebruik van die kwotasisteem.” Sy het Kolisi se uitlatings as hartseer “bestempel” en sportmanne en -vroue gewaarsku om nie hul menings oor rassekwessies te gee nie. “Hul menings mag dalk as onsensitief geïnterpreteer word ten opsigte van die werklikheid in Suid-Afrika. Ons is ’n diverse nasie; transformasie is regeringsbeleid en sal so bly solank nodig.” Met dié dat ’n teiken van 50% swart en bruin Springbokspelers vir die 2019-Wêreldbeker te wagte is, is Kolisi se kommentaar in teenstelling met die algemeen aanvaarde beleid. Siya Kolisi. Foto: GB Jordaan. “Ek dink nie hy [oudpresident Mandela] sou kwotas gesteun het nie, maar tog ken ek hom ook nie persoonlik nie. Ek weet wel dat ek nie gekies wil word vir die Springbokke op grond van my velkleur nie – dit sal nie goed wees vir die span nie en jou spanmaats sal weet [waarom jy gekies is],” het hy gesê. Hy het bygevoeg dat ’n mens nie ’n getal aan die aantal swart en bruin spelers by die Wêreldbeker moet koppel nie en meen dat transformasie eerder op voetsoolvlak moet begin as by die nasionale span. Die 27-jarige Kolisi het in die Zwide-plakkerskamp net buite Port Elizabeth grootgeword, waarna hy die geleentheid gekry het om aan Grey High School te studeer. Hy het Suid-Afrika vir die eerste keer op 9 Junie op die veld gelei. Hy is ook genomineer vir ’n Laureus- sporttoekenning. Op 9 Junie 2018 het hy die Springbokke vir die eerste keer op Emirates Airline Park uitgelei en het ’n wenrekord van 50%.